Informācija plašsaziņas līdzekļiem

03.02.2025.

**JAUNIEŠU UN VIDĒJĀS PAAUDZES DEJU KOLEKTĪVUS AICINA PIETEIKTIES DALĪBAI DEJU LIELKONCERTA SCENOGRĀFIJĀ**

**XIII Latvijas Skolu jaunatnes dziesmu un deju svētkiem gatavojas aptuveni 20 000 tautas deju dejotāju no visas Latvijas, lai vasarā Svētku laikā kopā satiktos Daugavas stadionā deju lielkoncertā “Es atvēru Laimas dārzu”. Šajā reizē Daugavas stadiona koncertam iecerēts īpašs scenogrāfijas risinājums, ko īstenot aicināti jauniešu un vidējās paaudzes deju kolektīvi. Dalību scenogrāfijā iespējams pieteikt līdz 24. februārim.**

Scenogrāfijas iecere paredz dzīvas un aktīvas jauniešu un vidējās paaudzes kolektīvu dejotāju radītas vizualizācijas, kas papildinās un savienosies ar bērnu un jauniešu veidotajiem laukuma rakstiem un zīmēm. Scenogrāfijas dalībnieku uzdevums būs izpildīt kustību partitūru, radot gan akcentus, gan simbolus. Lai kļūtu par scenogrāfijas dalībnieku, kolektīva vadītājam vai atbildīgajai personai līdz 24. februārim jāaizpilda pieteikuma anketa [**ŠEIT**](https://www.nacgavilet.lv/lv/zinas/jauniesu-un-videjas-paaudzes-deju-kolektivus-aicina-pieteikties-dalibai-deju-lielkoncerta-scenografija/)**.** Kolektīvi var pieteikties arī nepilnā sastāvā.

Deju lielkoncerta mākslinieciskā vadītāja Dagmāra Bārbale atklāj: ”*Kopā ar lielkoncerta radošo komandu esam iecerējuši līdz šim vēl nebijušu scenogrāfisko risinājumu, kas dod iespēju Skolu jaunatnes dziesmu un deju svētkos piedalīties arī Vispārējo dziesmu un deju svētku tautas deju dejotājiem, veidojot dzīvu tiltu no dejotāja uz dejotāju, no paaudzes paaudzē un no Svētkiem uz Svētkiem.* *Aicinu mesties piedzīvojumā, tiekamies Daugavas stadionā jau jūlijā!*”

XIII Latvijas Skolu jaunatnes dziesmu un deju svētkus rīko Valsts izglītības attīstības aģentūra, Izglītības un zinātnes ministrijas padotībā esošā iestāde, stratēģiskais partneris - Rīgas pašvaldība. Svētkus atbalsta lieldraugi *Swedbank* un *LMT*, atbalstītāji - *Elektrum*, *Kārums*, *LIDO*, *Latvijas* *finieris*, pakalpojumu un produktu partneri - *Laima*, *Selga*, *Coffee* *Address*, *Samsung*, *AKROPOLE iepirkšanās centri*, padomdevējs - *Pasaules dabas fonds*.

Informāciju sagatavoja

Linda Ertmane

XIII Latvijas Skolu jaunatnes dziesmu un deju svētku

Sabiedrisko attiecību vadītāja

E-pasts: [linda.ertmane@visc.gov.lv](mailto:linda.ertmane@visc.gov.lv)

Tālr. +371 29181396